Purpuriitti, hyvin harvinainen manganeesin fosfaatti Sandamabin pegmatiitista Usakoksesta. Koko: 5.4 x 4.6 x 1.9 cm.
Pensaspalo Usakoksessa vuonna 2009
**Usakos** (khoikhoin kielellä ‘ota kiinni kantapäästä, hereron kielellä Okanduu) on kaupunki Khan-joen varrella 140 km koilliseen Swakopmundista Erongon alueella Namibiassa. Se sijaitsee Namibian B2-valtatien varrella eli Trans-Kalaharin valtatien varrella. Viimemainittu yhdistää Walvis Bayta ja Etelä-Afrikan Johannesburgia. Kaupungissa on noin 3 500 asukasta ja sen pinta-ala on 58 neliökilometriä.

Usakos on vuoren ympäröimä kaupunki, ja sen maisemat ovat erittäin kauniit. Joistain paikoista Usakoksessa on mahdollista nähdä maailman laajin horisontti. Kaupungin lähistöllä kohoaa Spitzkoppe-niminen vuori, jota joskus kutsutaan "Namibian Matterhorniksi.

Historia
--------

Usakos perustettiin 1900-luvun alussa, jolloin sinne tuli verstas ja vesiposti rautateiden vetureita varten. Hererojen päällikkö Samuel Maherero myi paikan eurooppalaisille, jotka myivät sen edelleen Otavin kaivos- ja rautatieyhtiölle (OMEG:lle) vuonna 1903. Yhtiö operoi sittemmin rautatietä Swakopmundista Tsumebiin. OMEG rakensi Usakokseen rautatieaseman ja korjaamon, joista viimemainittu oli käytössä 1960-luvulle saakka. Kun Lounais-Afrikan kaivosteollisuus hiipui, myös Usakoksen merkitys väheni huomattavasti. Nykyään siitä vain ajetaan läpi matkalla sisämaasta rannikolle.

Kaupungin merkittävimmät vanhat rakennukset ovat roomalaiskatolinen kirkko (rak. 1905), rautatieasema, joka on melko huonossa kunnossa, sekä vanha hotelli.

Kehitys ja infrastruktuuri
--------------------------

Usakoksen kiroina ovat köyhyys ja alkoholin väärinkäyttö. Vuonna 2012 työttömyysaste oli noin 60%. Toisin kuin muut Namibian kaupungit, se ei juuri ole kehittynyt itsenäisyyden aikana.

TransNamibin rautatie kulkee Usakoksen kautta. Rata jatkuu rannikolle Swakopmundiin ja edelleen Walvis Bayhin ja idässä Kranzbergin kautta koilliseen Otjiwarongoon ja kaakossa Windhoekiin.

Politiikka
----------

Usakos alennettiin vuonna 2010 kunnasta pienempien oikeuksien kaupungiksi. Kaupunkia hallinnoi kaupunginvaltuusto, jossa on seitsemän valtuutettua.

Usakoksen paikallisvaalien tulokset vuonna 2010 olivat seuraavat, kun kaupungissa annettiin 1.029 ääntä: SWAPO sai noin 47% äänistä. Muista puolueista United Democratic Front (UDF) sai noin 31% äänistä, Rally for Democracy and Progress (RDP) 17% ja Congress of Democrats (COD) 4%.

Vuoden 2015 vaalien tulokset olivat seuraavat:

| Usakoksen paikallisvaalit 2015 |
| --- |
| Puolue | Äänimäärä | Ääniosuus | Paikkoja |
| SWAPO | 513 | 51,2% | 4 |
| United Democratic Front of Namibia | 297 | 29,6% | 2 |
| DTA | 76 | 7,6% | 1 |
| Christian Democratic Voice | 35 | 3,5% | 0 |
| National Unity Democratic Organisation of Namibia | 35 | 3,5% | 0 |
| Rally for Democracy and Progress | 28 | 2,8% | 0 |
| Congress of Democrats | 18 | 1,8% | 0 |
| **Yhteensä**  | **1 002** | **100%**  | **7** |

Vuoden 2020 vaaleissa SWAPO oli jälleen voittoisa, mutta se menetti ehdottoman enemmistönsä. Tulokset olivat seuraavat:

| Usakoksen paikallisvaalit 2020 |
| --- |
| Puolue | Äänimäärä | Ääniosuus | Paikkoja |
| SWAPO | 398 | 38,7% | 3 |
| United Democratic Front of Namibia | 260 | 25,3% | 2 |
| Independent Patriots for Change | 163 | 15,6% | 1 |
| Popular Democratic Movement | 78 | 7,6% | 1 |
| Landless People’s Movement (LPM) | 67 | 6,5% | 0 |
| Congress of Democrats (CoD) | 62 | 6,0% | 0 |
| **Yhteensä** | **1 028** | **100%** | **7** |

Tunnettuja kaupunkilaisia
-------------------------

Seuraavat henkilöt ovat tunnettuja usakoslaisia:

* Michael Goreseb, Namibian parlamentin jäsen
* Theo-Ben Gurirab Namibian parlamentin puhemies
* Tsudao Gurirab, Namibian parlamentin jäsen 1999–2009
* Alpheus ǃNaruseb, maankäytön ja jälleenasuttamisen ministeri

Viitteet
--------

1. ↑  Table 4.2.2 Urban population by Census years (2001 and 2011) *Namibia 2011 - Population and Housing Census Main Report*. Windhoek:  Namibia Statistics Agency. Viitattu 31.8.2021. (englanniksi)
2. 1 2  Wolfgang Henckert: Usakos  17.9.2009. Henckert Tourist Centre.  Arkistoitu 11.7.2011. Viitattu 31.8.2021. (englanniksi)
3. ↑  Werner Menges: Windhoek?! Rather make that Otjomuise *The Namibian*.  12.5.2005. Viitattu 25.8.2021. (englanniksi)
4. ↑  ELECTIONS 2010: Erongo regional profile.  *New Era*, 16.11.2010. Windhoek: Artikkelin verkkoversio.  (Arkistoitu – Internet Archive)
5. 1 2 3  Konny von Schmettau: Usakos-Kurze Blüte, schneller Fall (Usakos — lyhyt nousu, nopea tuho).  *Allgemeine Zeitung*, 28.2.2013, s. 9. Windhoek:  Tourismus Namibia monthly supplement.   (saksaksi)
6. 1 2  Corry Ihuhua: Unemployment rips Usakos apart.  *Namibian Sun*, 12.9.2012. Artikkelin verkkoversio.
7. ↑  Adam Hartman: Town regrading a ‘sad move’.  *The Namibian*, 27.8.2010. Windhoek: Artikkelin verkkoversio. Viitattu 31.8.2021.  (englanniksi)
8. ↑  Know Your Local Authority.  *Election Watch*, 2015, nro 3, s. 4.  Institute for Public Policy Research.
9. ↑  Local elections results  28.11.2015. Electoral Commission of Namibia.  Arkistoitu 10.12.2015. Viitattu 15.7.2021. (englanniksi)
10. ↑  Publication of Results and Particulars in Respect of General Elections for Local Authority Councils *Government Gazette of the Republic of Namibia*.  1.4.2021. Windhoek:  Namibian hallitus. Viitattu 6.9.2021. (englanniksi)

CommonsCommons
Wikimedia Commonsissa on kuvia tai muita tiedostoja aiheesta **Usakos**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Usakos